Det har vært en hektisk sommer for BeckBacks. Men helt på tampen før voksenlivet sto på trammen og banket på fikk vi noen fine dager. Først på Vinjerock og så noen dager i Skien. Som alltid er besøkslista lang og dagene litt for korte i Ibsens by. Vi bodde på gjesterom, møtte igjen de nærmeste, så på flere husprosjekter som er på forskjellige stadier, møtte tante- og onkelunger i ulik størrelse, kikket på potensielle stasjonsvogner (voksenpoeng) og spadde frem Per-Eriks gamle Mini 1000 fra 1971. Alt i alt en fin tur.
Noe utenom det vanlige som skjedde var en liten tur til Skien Fritidspark, som har positivt masse å tilby til hvermansen. Her finnes Badeland, ispark (vinterstid), ulike sandsportaktiviteter, tennisbane, klatreland (Himalayapark) og Frisbeegolf. BeckBack ble introdusert til sistnevnte av Jan Tore, Elin og Helene (ett år, og blodig fan fra sportsvogn som syntes det var skikkelig klappemoro at vi voksne kastet fargerike plater ut i luften med et over gjennomsnittet stort engasjement). Dette syntes vi var så morsomt at vi dagen etter tok en ny runde inn i skogen og kunne konkludere med følgende: Både Beck og Back har et stort forbedringspotensiale i Frisbeegolf, og at det i våre dager finnes en hobby for alle. For Skiensfolk som ennå ikke har en hobby, har lyst til å bevege på seg uten å brenne alt for mange kalorier anbefaler vi å klikke inn på Skien Frisbeeklubb sine hjemmesider.